Rugby se kroonjuweleArgieffoto (Foto: The Beijinger) Daar is sekere aanhalings, gesegdes en stukkies kommentaar wat altyd rugby se kroonjuwele sal bly. Ons het grootgeword met die legendariese aanhaling van Boy Louw, “look at the scoreboard”, toe hy gevra is of sy span gelukkig was om te wen. Hoeveel keer is dit nie al gebruik nie? Toe ons jare gelede as tjokkers op Loftus Versfeld, of waar ook al, rugby gekyk het, kon ons nie wag dat een van die spelers die bal moes misvang nie, want die gebruiklike kommentaar was “bring vir hom ŉ sirkustent” of “gee vir hom ŉ mandjie”, en dit het ons laat kraai van die lekkerkry. Wanneer ŉ skeidsregter ŉ fout begaan het, is hy gewoonlik toegesnou: “Ref, jy mis ŉ goeie game.” Wanneer iemand seergekry het, is die “pynpolisie” opgestuur (die ou Suid-Afrikaanse Noodhulpliga of St. Johns-ambulansdiens) en dan het die onwelvoeglike “moenie dat hy ly nie, skiet hom” gevolg. Aai, ai, ai. Die oud-Springbokafrigter Peter de Villiers was in sy jare in die stuurstoel die meester van skreeusnaakse uitdrukkings. Soos toe die Bokke in 2009 die Drienasiesreeks gewen het: “Ons is op die oomblik baie goed georganiseerd en wil nie vrugteslaai word nie.” Wat van die dag toe hy gesê het hy wil ŉ rot (en nie ŉ haas nie) uit die hoed pluk! Toe Schalk Burger in 2009 daarvan beskuldig is dat hy aan die Britse en Ierse Leeus se vleuel Luke Fitzgerald se oog gekrap het, was Divvie se kommentaar: “Hoekom gaan ons nie na die naaste balletwinkel toe nie, koop ŉ balletrompie (tutu) en gaan dans nie. Daar sal geen oogkrappery, geen verdediging wees nie, niks nie en ons sal dit geniet.” Tydens die huidige Covid-19-pandemie het die Ruck-webwerf ŉ hele paar ander snaakse uitdrukkings op sy webwerf geplaas. Soos toe die Walliese skeidsregter Nigel Owens aan ŉ swetsende Dan Carter gesê het: “Moenie nou vloek nie, jy is op televisie.” Die oud-Springbokvaskopstut Johan le Roux was ook nie op sy mond geval nie toe hy oor sy skorsing van 18 maande gepraat het nadat hy in 1994 aan die All Blacks-kaptein Sean Fitzpatrick se oor geknibbel het. “Vir ŉ skorsing van 18 maande moes ek dit afgebyt het. Dan kon ek darem met ŉ oor teruggekeer het huis toe.” Of toe die Engelse agtsteman Nick Easter die ondersteuners “uit die hart van my agterstewe (from the heart of my bottom)” bedank het. Toe daar in 1995 in Engeland voor ŉ wedstryd geloot is waarin prinses Anne se seun, Peter Phillips, die kaptein was, het die skeidsregter gevra: “Ouma of stert, sir,” verwysende na “head or tails”.